Die vrou is eerstens ma, opvoeder | Netwerk24
Die vrou is eerstens ma, opvoeder
Deur PC Pretorius, Kelland, Randburg 13 Augustus 2019 00:00
Met Vrouedag agter die rug en vroueregte aan die orde van die dag, is dit nodig om die vrou se rol in die samelewing in perspektief en konteks te plaas.
Behalwe op fisieke vlak hoef die vrou geensins vir die man terug te staan nie. Veral op die intellektuele vlak staan sy haar "man", soos onder meer gereflekteer met matriekresultate waar dié geslag telkens twee derdes van die toppresteerders uitmaak.
Sedert die vrou ook tersiêre opleiding kon kry, het sy haar merk in die sakewêreld, op professionele vlak en in die onderwys gemaak.
Alle vroue se skeppingsdrang en natuurlike verpligting is wel om ma te wees.
Daarsonder is die voortbestaan van die mensdom nie moontlik nie. Gepaardgaande met moederskap kom opvoeding – die belangrikste taak.
Waar dié verpligting versaak word, is die gevolge waarneembaar in ongedissiplineerde gedrag op alle vlakke van die samelewing. Dit is die manlike geslag se plig om die vrou in dié taak te ondersteun en moederskap tot 'n statussimbool te verhef. Alleen dan kan daar normaliteit in die gesin en samelewing wees. Gee die vrou die geleentheid om haar talente te gebruik, maar ondersteun haar bowenal as vrou en ma.